(Rapport Uffiċjali u Rivedut)

Il-ĦDAX-IL PARLAMENT

Laqgħa Nru. 114

It-Tlieta, 18 ta' Ottubru, 2011

Stampat fl-Uffiċċju tal-Iskrivan

Prezz €2.50

IL-ĦDAX-IL PARLAMENT

Laqgħa Nru. 114

It-Tlieta, 18 ta' Ottubru, 2011

Il-Kumitat iltaqa' fil-Palazz, il-Belt Valletta, fit-7.30 p.m.

Il-Minuti tal-Laqgħa Nru. 113 li saret nhar it-Tnejn, 17 ta' Ottubru 2011, ġew konfermati.

Il-Qafas tal-Kurrikulu Nazzjonali 2011 - Preżentazzjoni mill-Prof Grace Grima, Direttur Ġenerali għall-Kwalità u Standards fl-Edukazzjoni.

THE CHAIRMAN (Onor. Edwin Vassallo): Illum se ngħaddu għat-tieni laqgħa rigward il-qafas tal-Kurrikulu Nazzjonali tal-2011.

Bħala kontinwazzjoni, se ssir preżentazzjoni mill-Prof.

Grace Grima, Direttur Ġenerali għall-kwalità u l-istandards fl-Edukazzjoni, flimkien ma' uffiċjali oħra min-naħa tad-Dipartiment tal-Edukazzjoni.

Matul l-ewwel sessjoni smajna dak li ntqal u kellna ħin bħala deputati li nagħtu l-ideat tagħna.

Waħda mill-preokkupazzjonijiet, u li jien ġbidt l-attenzjoni għaliha, kienet li minn għaxar laqgħat, kważi f'sebgħa minnhom, irreferejna f'xi ħin jew ieħor għall-edukazzjoni.

Huwa minnu li aħna naqgħu fit-tentazzjoni, fl-opportunità jew fl-isfida li affarijiet li naraw li mhumiex sejrin tajjeb fuq livell soċjali, nippruvaw nikkoreġuhom bl-edukazzjoni, jew aħjar, insibu soluzzjoni għalihom fl-edukazzjoni u fit-tagħlim taż-żgħażagħ.

Sal-bieraħ konna qegħdin nitkellmu fuq Paceville u l-Aġenzija Nazzjonali għaż-Żgħażagħ tkellmet fuq kif tixtieq tgħallem iktar liż-żgħażagħ jużaw il-ħin ħieles tagħhom u jitgħallmu jiddevertu.

Nixtieq insemmi waħda mill-ewwel esperjenzi tagħna bħala kumitat, fejn konna tkellimna fuq il-faqar relattiv.

Fil-fatt dan kien l-ewwel rapport li ħriġna - għada nistgħu ngħaddulkom kopja tiegħu.

Meta konna qegħdin niddiskutu l-problema tal-faqar, jiena u xi deputati oħra konna morna nżuru l-iskola tas-Sur Spiteri ħalli jkollna ċerta esperjenza u rajna li biex neqirdu ċertu faqar relattiv irridu ngħollu iktar il-ħiliet.

Sabiex ngħollu iktar il-ħiliet irridu naraw kif ikollna iktar reżiljenza fit-tfal tagħna, speċjalment dawk it-tfal li jinqabdu fiċ-ċirku ta' esklużjoni mis-soċjetà.

Naħseb dak kien wieħed mill-ewwel rapporti li għamilna li jitfa' responsabilità kbira fuq is-sistema edukattiva.

Punt ieħor li kien laqatna ħafna kien meta Angela Abela qaltilna li l-ikbar bidla li hemm bżonn fl-università hija li tibda tipproduċi iktar professjonisti b'kuxjenza soċjali.

Matul il-laqgħat tagħna, dejjem jintqal lilna kemm nistgħu nagħmlu affarijiet bl-edukazzjoni u llum li qegħdin nitkellmu fuq il-kurrikulu, hija ċirkostanza idoneja biex niddiskutu din il-preokkupazzjoni.

Nifhem li dan it-tip ta' ħsieb jista' jkun at a tangent minn dak li intom ġejtu ppreparati bih.

Imma aħna bħala Kumitat Permanenti dwar l-Affarijiet Soċjali nħossu li din id-diskussjoni hija waħda importanti għaliex għandna bżonn nipproduċu studenti, u ġenerazzjoni ta' adulti ta' għada, li jkollhom karattru għax inkella mmorru l-baħar.

Din il-preokkupazzjoni esprimiha wkoll diversi drabi l-Onor.

Il-mistoqsija tagħna hija jekk dan il-kurrikulu huwiex se jasal sabiex jagħmel il-bidliet neċessarji ħalli nolqtu l-isfidi kollha li għandna fis-soċjetà.

Hemm bżonn li nsolvu l-problemi soċjali permezz tal-edukazzjoni u nifhmu li iktar ma ngħallmu nies illum, iktar għada se jkollna nies li jaħdmu għax ikollhom l-għarfien, u allura jkollna inqas nies li jaqgħu fil-periferija tas-soċjetà.

Dan ifisser li jkollna iktar nies biex jaqdu d-domanda tal-industrija, tal-kummerċ, tal-professjonijiet u anke tas-soċjetà Maltija.

Dawn lil semmejt kienu l-ħsebijiet tagħna bħala Kumitat.

Issa nħalli f'idejkom sabiex taqsmu magħna l-ħsebijiet tagħkom fuq dak li smajtu fl-introduzzjoni.

U nitlobkom biex min jitkellem jagħti ismu u d-designation tiegħu.

Ftakru li qegħdin tiġu streamed live u allura ladarba l-kelma toħroġ ma tkunux tistgħu treġġugħha lura.

GRACE GRIMA (Direttur Ġenerali għal Kwalità u Standards fl-Edukazzjoni): Sur President, naħseb tajjeb li l-ewwel nibdew bi preżentazzjoni qasira fuq x'ipprovajna nagħmlu f'dan id-dokument.

Aħna għandna nota tal-punti li tqajmu d-darba l-oħra u għalhekk wara l-preżentazzjoni nkunu nistgħu nidħlu f'ċertu dettall.

Dan il-kurrikulu huwa framework li fil-qalba tiegħu għandu tliet għanijiet: li l-istudenti u t-tfal Maltin ikunu lifelong learners, li jkunu active citizens - hawnhekk naf li d-darba l-oħra dħalna f'dibattitu jekk għandhiex tkun active jew għandhiex tkun responsible - u l-employability.

Dan il-kurrikulu qed jipprova jindirizza dawn it-tliet affarijiet: li l-istudenti jibqgħu jitgħallmu matul ħajjithom kollha, li jkunu attivi u responsabbli fis-soċjetà u li s-sistema edukattiva tindukrahom b'mod li jkunu impjegabbli fis-soċjetà.

Bidla kbira f'dan il-framework hija l-enfasi fuq l-importanza tal-iskills.

Kellna sistema, li skont il-feedback tal-għalliema u tal-kapijiet tal-iskejjel, kienet ilha għal ħafna snin timxi fuq sistema ta' kontenut.

Ovvjament, l-importanza tal-kontenut xorta tibqa' hemm imma li qed jipprova jagħmel dan il-framework huwa li l-kontenut ikun abbinat mal-iskills tat-tfal.

Illum, bit-teknoloġija li għandna madwarna, il-kontenut jinbidel il-ħin kollu.

Allura rridu nassiguraw ruħna li t-tfal ikollhom ħiliet sabiex huma u l-familji tagħhom ikollhom ħajja tajba u jgħixu f'soċjetà li tkun sostenibbli għal kulħadd.

Meta nqisu l-problemi u r-realtajiet li għandna fis-soċjetà ta' madwarna, nifhmu li l-framework irid jindirizza l-bżonn li t-tfal kollha jridu joħorġu mill-iskola b'ħiliet u bi kwalifiki li jagħmlu sens barra mill-iskola.

Kulħadd jaf li kellna sistema selettiva li baqgħet għaddejja matul iż-żmien u din hija xi ħaġa li kien hemm bżonn li tiġi indirizzata.

Punt ieħor huwa l-importanza li l-iskola nibdew narawha bħala opportunità fejn kulħadd jikber fuq livell personali u professjonali - kemm l-istudenti, kemm l-għalliema, kif ukoll il-ġenituri.

Hemm bżonn li permezz ta' dan il-framework nindirizzaw ir-realtà li kellna tal-early school leavers u naħdmu sabiex inżommu kemm jista' jkun studenti fis-sistema biex jibqgħu jitgħallmu b'modi differenti, filwaqt li jaraw it-tagħlim bħala parti mill-ħajja tagħhom.

Għan ieħor ta' dan il-framework huwa li jiffaċilita li l-istudenti jkomplu jitgħallmu f'istituzzjonijiet differenti, waqt ix-xogħol u anke meta jkunu adulti.

Dawn kienu t-tliet għanijiet li tlaqna bihom: li t-tfal jitilqu mill-iskola bi skills u kwalifiki; li jaraw il-proċess edukattiv bħala mod kif kulħadd jikber; u li l-proċess edukattiv fis-sistema obbligatorja jkun mezz li jiffaċilita kif l-istudenti jibqgħu jitgħallmu.

Dan il-proċess dam tliet snin, jiġifieri mhuwiex framework fis-sens li ktibna xi ħaġa u ħriġna biha għall-konsultazzjoni.

Il-commitment li wera l-Gvern lejn dan id-dokument kien li rridu naraw li l-istudenti tagħna jkunu lifelong learners f'kultura ta' sostennibilità u social cohesion.

Fl-opinjoni tagħna, dan id-dokument huwa diġa' wieħed konsultattiv għax fuq il-bord ta' min kitbu kien hemm l-istakeholders prinċipali.

Dan il-framework mhuwiex xi ħaġa li ħolom bih id-direttorat u jrid lil ħaddieħor jaddottah.

Fil-proċess ta' riflessjoni u ta' kitba kellna nies miż-żewġ direttorati li bħalissa mmexxu jien u Micheline Sciberras.

Kellna d-Dekan u l-Viċi-Dekan tal-fakultà tal-Edukazzjoni, kellna ċ-Chairman tal-Bord tal-Matsec u kellna wkoll rappreżentanti mill-iskejjel tal-Knisja u mill-iskejjel Indipendenti, illum rappreżentati minn Bernie Mizzi bħala President tal-iskejjel Indipendenti.

Ħafna mid-diskusjonijiet li saru kien hemm qbil fuqhom mill-istakeholders kollha.

Barra minn hekk, wara li nkiteb id-dokument, intbagħat f'żewġ ministeri barra minn Malta, nirreferi għal New Zealand u għall-Iskozja - żewġ pajjiżi li riċentement għaddew minn riforma simili - u permezz tal-feedback li tawna, id-dokument reġa' ġie rfinat.

Din hija waħda mir-raġunijiet għaliex id-dokument inħareġ f'iktar minn parti waħda.

Dawn id-dokumenti li qegħdin niddiskutu llum jindirizzaw tliet mistoqsijiet bl-Ingliż u żewġ mistoqsijiet bil-Malti.

Bil-Malti ngħidu l-għaliex u l-kif.

Għalfejn għandna bżonn kurrikulu ġdid?

Kif se jsir dan il-kurrikulu?

Dan id-dokument huwa differenti minn dawk li kien hemm qablu – s'issa kien ikollna dokument b'viżjoni.

Wara l-feedback li rċevejna mill-iskejjel, ħloqna t-tielet dokument u fih il-viżjoni traduċejniha għal x'għandha tfisser għas-snin bikrin, għall-primarja u għas-sekondarja.

Fl-opinjoni tagħna, is-saħħa ta' dan id-dokument qiegħda fil-fatt li m'hemm l-ebda idea ta' viżjoni fit-tieni dokument li aħna ma tajniex indikazzjoni ta' kif din se taħdem fil-prattika fit-tielet dokument.

Dak kien il-feedback li rċevejna mill-proċess tal-1999.

L-aħħar dokument li kien ħareġ f'Malta kulħadd kien qabel kemm kien dokument tajjeb però l-mod ta' kif se jbiddel il-ħajja fl-iskola, il-ħajja professjonali tal-għalliema u x'impatt se jkollu fuq it-tfal kienet xi ħaġa li riedu jaħdmu fuqha l-iskejjel.

Din id-darba, dik il-biċċa xogħol għamilniha aħna bħala kumitat però mhux biex inkunu preskrittivi għax hemm ħafna lok fejn tiddiskuti.

Jekk nieħu eżempju wieħed tat-timetables, ħloqna mudelli differenti biex waqt li l-iskejjel qed jiddiskutu l-flessibbilità, urejna kif il-flessibbilità tista' sseħħ b'mod konkret.

THE CHAIRMAN: Waqt li kont qed tagħti din l-ispjegazzjoni, jiena u l-Onor.

Carmelo Abela konna qegħdin ngħidu li din it-tip ta' preżentazzjoni diġa' kienet ingħatatilna għax niftakar li kontu semmejtu l-Irlanda.

Nifhem li qed tgħidulna kif sar ix-xogħol imma aħna jimpurtana fejn se naslu.

Intom qegħdin tispjegaw l-element edukattiv.

Aħna m'aħniex esperti fil-qasam edukattiv imma aħna politiċi.

Ngħid għalija m'għandix esperjenza ta' għalliem, ma nafx sħabi jekk għandhomx, u ma tantx nistgħu nagħtukom feedback, imma bħala politiċi għandna l-preokkupazzjonijiet tagħna.

Aħna kumitat li niddiskutu l-affarijiet soċjali.

X'ċittadini se nkunu qegħdin noħolqu għada permezz ta' dan il-kurrikulu?

Dan il-kurrikulu x'filosofija għandu?

Minkejja t-tagħlim kollu u t-timetable kollha m'iniex kuntent li jkolli ċittadin impenjat għax jista' jkun impenjat fl-individwaliżmu tiegħu.

Jien - u sħabi jista' jkollhom opinjoni differenti - ma nkunx kuntent jekk se jkolli kurrikulu li t-tfal tiegħi se jgħinhom ikunu individwalisti.

Kif se jkollna kurrikulu li jnaqqas il-probabilità li għada pitgħada ż-żgħażagħ tagħna jagħmlu r-riots li saru f'Londra?

Kif se jkollna kurrikulu li b'xi mod jew ieħor jgħaqqad lill-ġenituri mal-ulied u li filwaqt li qed jgħallem lill-uliedi qed jgħallem lili wkoll?

Dan il-kurrikulu li qed jippjana biex it-tagħlim ikun attiv, personalizzat, relevanti, bi skop, jenfasizza l-applikazzjoni tal-għarfien u l-ħiliet, lili kif se jgħallimni nuża l-ħiliet tiegħi?

Aħna kollha nixtiequ negħlbu l-ħażin tas-soċjetà għax il-ħin kollu nisimgħu x'għandna tajjeb u x'għandna ħażin fis-soċjetà tagħna.

Jekk għandna għodda jew mediċina li nistgħu nużaw biex nikkoreġu mġieba li mhijiex tajba, hija propju l-edukazzjoni.

Imma l-edukazzjoni se toħolqilna iktar nies li qegħdin jgħixu f'inkubu minnhom infushom?

Se toħloq għorrief li qed jgħixu għalihom infushom imma fil-komunità ma jidhrux?

Din hija l-kritika tiegħi personali u mhux qed nitkellem bħala Chairman ta' kumitat.

Ngħid għalija nixtieq li jkolli serħan il-moħħ.

Fir-rapport tagħna, x'ħin niġu biex ngħidu x'nixtiequ minn dan il-kurrikulu, din it-talba se toħroġ min-naħa tiegħi.

Jekk tgħidli li se jkollna edukazzjoni iżjed inklussiva nieħu pjaċir, għax jien għandi soċjetà li mhijiex inklussiva.

Jien għandi soċjetà li hija esklussiva - soċjetà li ma tinkludi lil ħadd fiha minkejja li aħna kollha nsara.

Suppost għandna moralità tajba u xorta għandna l-kuntrarju ta' dak li nemmnu.

Ma rridx inkun pessimist imma qed nara bidu ta' xi ħaġa li mhijiex tajba.

Nixtieq nagħmel ħilti biex intejjeb dan il-kurrikulu kif għadna fiċ-ċans.

Aħna qed ninvolvu lilna nfusna f'dan l-istadju ta' konsultazzjoni pubblika biex lilkom bħala għalliema nġiegħlukom taħsbu fuq il-moralità.

Sħabi forsi ma jaqblux miegħi però jien qed nistaqsi x'moralità hemm.

L-għalliema tagħna x'direzzjoni se jkunu qegħdin jagħtu f'dan il-framework?

Dak li jimpurtani minnu u mhux li jkolli iktar professjonisti.

Nerġa' ngħid u hawnhekk nikkwota lill-Angela Abela dwar il-bżonn li jkollna professjonisti b'kuxjenza soċjali.

Meta darba semmejt dan il-punt waqt konversazzjoni mar-Rettur tal-Università, qalli li dak mhuwiex xogħol l-Università, iżda rridu nibdew mill-kindergarten u nkomplu fis-soċjetà.

Qed nagħmel dan il-plejtu għaliex ladarba titlesta l-konsultazzjoni, nixtieq li fil-qafas tal-kurrikulu tgħidu li ħadtu nota mill-Kumitat tal-Affarijiet Soċjali, li aħna rridu nħarsu lil hinn minn dak li huwa biss is-sistema edukattiva.

L-Onor.

CARMELO ABELA: Sur President, ma nistgħux inwarrbu l-fatt li dan li qegħdin nitkellmu fuqu hawnhekk huwa proċess edukattiv ukoll.

Irid jitlaq mill-aspett edukattiv però edukattiv f'sens wiesgħa ħalli mbagħad naslu għall-punt li qed issemmi inti.

Dr Grima, naħseb din il-preżentazzjoni saret fl-ewwel laqgħa li konna għamilna, fejn aħna tajna r-reazzjoni tagħna bħala Membri Parlamentari u mbagħad kien sar il-ħin u ma kienx fadal ċans sabiex tagħtu r-reazzjoni tagħkom fuq il-kummenti jew il-mistoqsijiet tagħna.

Naħseb li dan il-proċess li spjegajtu u qed tispjegaw illum, irid jirrispondi għall-affarijiet li naraw li jistgħu jsiru aħjar fis-sistema tagħna għax filwaqt li ma nistgħux ngħidu li għandna kollox ħażin però għandna ċerti nuqqasijiet li rridu nirranġaw.

Dan il-proċess irid iwieġeb mill-aspett edukattiv.

Wieħed mill-punti li semmejt inti, Dr Grima, kien li fejn qabel konna nagħfsu ħafna fuq il-kontenut u fuq li ngħaddu ħafna informazzjoni, issa t-trend se tibda tinbidel.

Ngħid tibda tinbidel għax minkejja li għandna dokument li jitkellem b'dan il-mod, xorta waħda se jkun hemm l-isfidi.

Naħseb l-aħħar darba s-Sur Caruana semma li l-proċess ta' konsultazzjoni jsir u jgħaddi, imma l-ikbar sfida hi l-bidla fil-mentalità ta' min se jħaddem dan il-kurrikulu.

Naħseb dawn huma l-mistoqsijiet li finalment irridu naraw.

Ħafna drabi d-dokumenti jkunu sbieħ, mhux f'sens ta' printing, imma jkunu sbieħ fil-kontenut tagħhom, però l-problemi tagħhom ikunu kif se jitwettqu u min se jwettaqhom.

Filwaqt li nieħu gost li on board hemm persuni mill-qasam statali, tal-Knisja u Indipendenti, għax finalment qegħdin nitkellmu fuq sistema edukattiva waħda, però mhux kulħadd se jsib l-istess kooperazzjoni fil-livelli iktar 'l isfel biex dak li għandna miktub hawnhekk jew se jkun maqbul għada pitgħada finalment jitwettaq.

Dak li kien qed jgħid iċ-Chairman, fejn, apparti l-aspett edukattiv, għandna naslu biex ikollna ċittadini aħjar, dik hija sfida tal-pajjiż kollu, però bħas-soltu dejjem nispiċċaw ngħidu li rridu nibdew mill-edukazzjoni.

Bħalma l-bieraħ konna qegħdin ngħidu li biex inżommu l-ordni dejjem se nħarsu lejn il-pulizija, biex naraw l-aspett edukattiv dejjem se nħarsu lejn min hu responsabbli mill-qasam edukattiv.

Naħseb li hemm diversi sfidi għal min jidħol għall-professjoni ta' għalliem.

Forsi intom tistgħu titkellmu ħafna iktar minni.

Hemm min jgħidlek li min sar għalliem tant snin ilu daħal b'ċertu animu, b'ċertu impenn u forsi kienu jarawha bħala vokazzjoni.

Illum forsi dik naqset u qed jarawh bħala job.

Mhux qed niġġeneralizza għax hemm min jidħol verament b'impenn u dik hija sfida oħra.

Min jgħaddi l-edukazzjoni lit-tfal u għandu r-responsabilità tat-fal, tistenna li jkollu ċerti valuri.

Valuri mhux f'sens ta' reliġjon jew oħra, imma valuri li huma komuni għal kull reliġjon, valuri umani li finalment huma universali.

Naħseb dawn huma l-isfidi tagħna però hemm l-aspett edukattiv li ma nistgħux ninsewh.

Waħda mill-affarijiet li nara li hija nieqsa fis-sistema edukattiva tagħna huwa l-qasam vokazzjonali.

Naħseb li fil-livell sekondarju għadna daqsxejn lura.

Għaliex qed nagħmel din l-enfasi?

Dr Grima, inti stess semmejt il-kwestjoni tal-parteċipazzjoni.

Jiena nemmen li nistgħu nżiduha, anke wara l-edukazzjoni obbligatorja.

Diġa' qed ikollna ċertu suċċess permezz tal-MCAST però nemmen li jista' jkollna ħafna iktar suċċess jekk nipprovdu sistema vokazzjonali iktar b'saħħitha iktar 'l isfel sabiex nikkomparawha mal-livell akkademiku - jiġifieri jekk persuna trid tmur l-università, sal-età ta' 16-il sena tkun diġa' mħejjija li tista' tkompli għall-università, Sixth Form eċċ.

Fis-sistema ta' bħalissa, jekk inti ta' 12 jew 13-il sena ddejjaqt l-iskola, probabbilment sakemm ma jiġrix xi ħaġa fl-età ta' 16-il sena u tgħid "hemm l-MCAST, ħalli mmur", jista' jkun li tintilef u allura ma tkomplix l-edukazzjoni wara s-16-il sena.

Għalhekk kont nemmen u għadni nemmen ħafna iktar illum, li hemm bżonn nagħtu l-istess attenzjoni lill-qasam vokazzjonali u rridu naraw kif se nagħmluha.

Mhux qed ngħid li mmorru lura għas-sistema tat-trade schools għax hemm bżonn li ssir b'mod differenti.

L-Unjoni Ewropea u l-Malta Qualifications Council għandu livelli, jidhirli tmien livelli fil-livell akkademiku u fil-livell vokazzjonali però fejn jidħol il-livell vokazzjonali, għandna gap fil-livell sekondarju.

Filwaqt li fil-qasam akkademiku għandna kollox f'postu, jiġifieri t-tmien livelli qegħdin hemmhekk, fil-livell vokazzjonali għandna ċerti nuqqasijiet.

Naħseb dan huwa importanti li jkun wieħed mill-ikbar sinjali ta' dan il-Kurrikulu Nazzjonali ġdid.

L-ewwel punt semmejtu inti u naħseb li huwa punt importanti - li ma nibqgħux fuq il-kontenut biss imma li nagħtu l-għodda lit-tfal biex finalment ikomplu jesploraw kif huma stess jiskopru t-tagħlim u jibqa' tul il-ħajja kollha.

Naħseb dawn huma l-isfidi li għandna quddiemna.

Huwa importanti li jkollna iktar professjonisti, li naraw fejn irridu nwasslu s-sistema tagħna u li s-sistemi ta' appoġġ, speċjalment għat-tfal li jaqgħu lura jkunu aktar b'saħħithom.

Punt ieħor huwa l-importanza li għandna nagħtu lil ċerti suġġetti mil-livell primarju, anke jekk forsi fil-passat ma tantx konna nagħtuhom importanza.

Fil-qasam tax-xjenza nemmen li saru ċerti avvanzi però nħoss li jistgħu jsiru ħafna iktar fid-dinja tal-lum.

Fl-IT ukoll nemmen li saru passi 'l quddiem però naħseb li anke fil-livell primarju għandhom isiru iktar meta naraw id-dinja tal-lum lejn xiex miexja.

THE CHAIRMAN: Bejn dak li għedt jien u dak li qal l-Onor.

Carmelo Abela naħseb li hemm kollox.

Dak li qal l-Onor.

Carmelo Abela jiswa għal dak li intom ġejtu titkellmu dwaru, u dak li għedt jiena jirreferi għal fejn se jwassal dak li ġejtu titkellmu dwaru.

Aħna għandna din it-tip ta' kurżità.

L-Onor.

Carmelo Abela semma' l-IT u jien meta kont segretarju parlamentari kont nagħmel enfasi kbira fuq l-entrepreneurship.

Nemmen li l-entrepreneurship għandha tkun…

GRACE GRIMA: Imdaħħla.

THE CHAIRMAN: Eżatt.

Kuntent li mdaħħla u nirringrazzjakom però nistenna li tidħol mill-bidu nett tal-iskola sal-aħħar u mhux suġġett bħalma hu l-economics jew l-accounts għax it's a way of thinking iktar milli suġġett li titgħallmu bi ktieb.

Nixtieq nara iktar studenti li permezz ta' entrepreneurship ikollhom iktar sens ta' responsabilità, mhux noħolqu x'noħolqu kulħadd jipprova jfarfar minn fuqu r-responsabilità.

Qed nagħmel kritika imma din hija sens ta' responsabilità dwar kif se jkollna l-abilità ta' komunikazzjoni.

GRACE GRIMA: Fil-fatt, jekk taqraw id-dokumenti tindunaw li l-proċess kollu se jkun geared biex dawn l-affarijiet isiru.

THE CHAIRMAN: Imma kkonvinċuna iktar.

GRACE GRIMA: Pereżempju, fil-metodoloġija se jkun hemm ħafna iktar kollaborazzjoni.

THE CHAIRMAN: Ma' min?

GRACE GRIMA: Mat-tfal fil-klassi.

L-għalliem mhux se jibqa' kif kien qabel, f'pożizzjoni waħda fil-klassi u kulħadd irid jisma' eżattament x'qed jgħid l-għalliem.

Ovvjament l-għalliema jridu jidraw bil-mod, però l-metodoloġija se tagħti lok għal sistema iktar komunitarja fejn it-tfal se jkollhom iktar ċans biex jisimgħu l-vuċi tagħhom.

Se jkun hemm iktar kollaborazzjoni għaliex l-għalliema u t-tfal se jkunu jistgħu jinnegozjaw dwar kif se jitgħallmu t-tfal.

Dawn il-proċessi minn żmien bikri se jgħinu lit-tfal jużaw l-inizjattiva tagħhom, il-ħsieb tagħhom, u jgħallmuhom jinnegozjaw kif se jitgħallmu l-affarijiet.

Wara dan il-proċess kollu nisperaw li jkollna tfal, studenti u adulti li jkunu jafu jaħsbu, jesprimu ruħhom u jikkomunikaw mhux biss l-ideat tagħhom imma jisimgħu u jipparteċipaw.

THE CHAIRMAN: L-Onor.

MICHAEL GONZI: L-għalliema qegħdin on board fuq din il-biċċa xogħol?

Din is-sistema se ġġib a radical change fit-tagħlim.

GRACE GRIMA: Huwa paradigm shift, jiġifieri bil-mod il-mod.

MICHAEL GONZI: Naf u jien naħseb li għandek bżonn mhux għalliema waħda fil-klassi imma għandek bżonn aktar minn tnejn - issa hawnhekk qed nivvinta numru - biex tipprova toqgħod attent għal kull bżonn li għandu kull individwu.

Dik qed nibża' minnha u smajt xi għalliema li kienu qed jistaqsu kif se jlaħħqu ma' din il-biċċa xogħol.

L-għalliema tal-futur, jiġifieri l-kors fl-università, qed jinbidel it-tip ta' studju li qed jagħmlu?

Mistoqsija oħra.

L-awditjar tas-sistema - din wara sentejn qed taħdem?

Wara tliet snin qed taħdem?

Jekk mhijiex qed taħdem, x'se jkunu s-sinjali li juruna li mhux qed taħdem?

L-aħħar mistoqsija għax inti semmejt in-New Zealand u l-Iskozja.

F'dawn il-pajjiżi kienet ipprovata?

Qiegħda taħdem?

Jekk qed taħdem, iċ-ċittadini t'hemmhekk qegħdin aħjar milli kienu qabel?

Qegħdin aħjar mill-Maltin bħalissa u x'inhu l-aħjar?

GRACE GRIMA: Mhux dak it-tip ta' xogħol tajnihom jagħmlu.

Ma tlabnihomx jevalwaw dak li se nilħqu b'dan il-framework imma tlabinhom jaraw li dak il-framework fih il-komponenti kollha li pajjiż jistenna minn tali framework.

Dik it-tip ta' feedback setgħu jagħtuna.

Jekk iva, jekk le, x'kellna bżonn niktbu iktar fuqu?

X'kien hemm żejjed fih?

MICHAEL GONZI: Kont nara l-Italja x'qed jagħmlu, l-Amerika x'qed jagħmlu, l-Ingilterra x'qed jagħmlu.

Liema hi l-aħjar sistema?

IS-SUR SANDRO SPITERI: Ir-raġuni għaliex ix-xogħol dam tliet snin kienet preċiżament għax l-ewwel sena kienet analiżi profonda ħafna fuq livell teoretiku ta' esperjenza f'pajjiżi oħrajn, imma mhux hekk biss għax imbagħad trid taqbad dik l-esperjenza u tikkontestwalizzaha.

Dak li ħadem f'pajjiż ieħor mhux bilfors jaħdem f'pajjiżek.

Għandna realtajiet differenti minħabba ċ-ċokon, minħabba l-fatt li aħna post kolonjali, minħabba l-bilingwiżmu li huwa xi ħaġa pożittiva, minħabba l-kontest Ewropew u Mediterranju li mhuwiex l-istess bħal tal-Kanada eċċ. Dawn jagħtuna karatteristiċi uniċi u allura rridu nitgħallmu mingħand ħaddieħor imma mbagħad irridu naraw kif se napplikaw dak li tgħallimna.

Pereżempju, Singapore qed jitqies bħala mudell interessanti ħafna u fil-fatt hemm kollegi tagħna li qed imorru biex jistudjaw is-sistema permezz tal-Commonwealth funds.

Huwa minnu li hemm xogħol interessanti ħafna għaddej imma l-premessa morali u anke ta' ċittadinanza li fuqha hija bbażata l-edukazzjoni ta' Singapore hija xi ħaġa li aħna bħala pajjiż diġa' mxejna lil hinn minnha.

L-idea ta' kompetizzjoni sfrenata, l-idea li kulħadd qiegħed f'tellieqa, pressjoni eċċ., aħna diġa' morna lil hinn minnha.

Qed nużaw kunċett li huwa innovattiv ħafna anke fuq livell internazzjonali – fejn kulħadd jista' jasal u ejja ngħinu lil kulħadd jasal kemm jiflaħ mhux b'tellieqa; mhux billi nġelldu l-ġenituri bejniethom, mhux billi nġelldu l-iskejjel bejniethom, mhux billi ndaħħlu l-forzi tas-suq fl-edukazzjoni imma billi noħolqu strutturi.

Hawnhekk nikkwota mill-introduzzjoni tal-2005 "For all children to succeed" – biex ikun hemm mekkaniżmu ta' kompetizzjoni u kooperazzjoni li, fil-fehma tiegħi, kienet viżjoni li għadna qed nifhmuha, dwar kif noħolqu sistema li hija bbażata fuq il-kooperazzjoni għax ma nistgħux ma nitgħallmux mill-esperjenzi tajbin li hemm fil-qasam statali u mhux statali.

MICHAEL GONZI: Kooperazzjoni bejn l-istudenti u bejn...

IS-SUR SANDRO SPITERI: Bejn l-istudenti, bejn l-għalliema, bejn l-istrutturi u fuq kull livell.

Tajjeb ukoll li jkun hemm kompetizzjoni, jiġifieri anke s-sens ta' "nagħmel l-aħjar li nista' biex intejjeb".

F'pajjiż żgħir bħal tagħna, dik id-dinamika tista' tgħin biex kulħadd jirbaħ u mhux xi ħadd jirbaħ u xi ħadd jitlef.

Ħa nagħtik xi eżempji ta' kif ħadmet.

Għall-ewwel darba, kontra dak li qalulna s-soċjologi kollha, l-iskejjel tal-Knisja aċċettaw li jiżvestu ruħhom mis-sitwazzjoni ta' privileġġ li kellhom fil-qasam edukattiv, għal raġunijiet li forsi ma riduhomx, imma storikament waslu għaliha.

Minħabba l-common entrance eċċ. dawn l-iskejjel kienu jagħżlu l-aħjar tfal - b'xi mod riedu jagħżlu allura daħħlu eżami - u kienu daħlu f'ċirku vizzjuż li minn naħa waħda qisu m'hemmx mod ieħor kif nagħmilha din il-ħaġa imma min-naħa l-oħra qed nirrealizza li qed tmur kontra l-ethos tiegħi bħala skola kattolika.

Kien hemm dan il-kurrent għaddej u kien paradoss.

Kienet preċiżament il-kooperazzjoni u d-diskussjoni fit-tul li kien hemm bejn is-setturi differenti li wasslet sabiex l-iskejjel tal-Knisja jkunu kapaċi, anke b'rispett, li jiżvestu ruħhom minn dawk l-affarijiet, biex it-taħlita ta' familji fl-iskejjel tal-Istat tagħti iktar possibilitajiet biex nimxu 'l quddiem f'ċerti affarijiet.

Imbagħad kien hemm proċess ta' għajnuna qawwija u ta' kooperazzjoni qawwija fuq kif ħdimna.

MICHAEL GONZI: Is-soċjologi qalulkom kollox kontra tiegħu?

IS-SUR SANDRO SPITERI: Dażgur.

Jekk tara l-istudji kollha u r-riċerka kollha tas-soċjoloġi Maltin u internazzjonali ta' dawn l-aħħar 20 sena, il-premessa kienet ibbażata fuq il-fatt li l-iskejjel mhux statali huma parti mill-problema, waqt li f'dawn l-aħħar tliet snin, jekk mhux iktar, saru parti mis-soluzzjoni u dik hija bidla enormi.

MICHAEL GONZI: L-awditjar tas-sistema hija importanti u hija xi ħaġa kruċjali għax jekk is-sistema mhijiex se taħdem se jkollha effett ħażin fuq is-soċjetà.

IS-SUR SANDRO SPITERI: Pereżempju, hemmhekk kien wieħed mill-oqsma li veru qgħadna attenti biex nitgħallmu mill-esperjenzi ta' pajjiżi oħrajn.

Hemm pajjiżi li l-mudell ta' awditjar li wżaw huwa wieħed xjentifiku.

Mela, jiena se niġi nkejjel, dak li nkejjel huwa oġġettiv u mhux se jbiddel dak li qed nara u jiena nista' oġġettivament ngħid li llum 4 ċentimetri, allura jekk niġi l-ġimgħa d-dieħla, l-progress huwa diġa' 5 ċentimetri.

L-esperjenza u r-riċerka juruna li dak il-mudell xjentifiku fl-edukazzjoni mhux biss ma jaħdimx imma huwa kontroproduċenti.

Meta tkejjel hekk, tispiċċa tinfluwenza dak li qed tkejjel allura trid toqgħod attent ħafna li l-mod kif tkejjel mhux qed iwassal il-messaġġ lill-iskejjel u l-għalliema tagħna li aħna qegħdin hawn biex nosservawhom jew biex inpoġġu lenti fuqhom ħalli jekk jagħmlu pass ħażin naraw kif se nbiddluhom, bħala kunċett ta' suq.

Irridu nużaw kunċett edukattiv fejn jiena nistenna l-aħjar minnek u se ngħinek biex tilħaq dak l-aħjar.

F'dan il-proċess ma nużawx il-kelma "awditjar" imma nużaw il-kelma "review" għax aħna qed nerġgħu naraw miegħek dak li qed tara int u ngħinuk tirrealizza x'inhu l-pass li jmiss b'mod rigoruż.

Allura għandek il-Kurrikulu Nazzjonali li għandu standards ċari u standards għoljin, pereżempju, fuq il-bilingwiżmu, fuq ix-xjenza u fuq it-tip ta' tagħlim.

MICHAEL GONZI: Irid ikun hemm xi ħaġa xjentifika, xi tip ta' kejl, biex wara numru ta' snin tara kif qed tmur.

Il-kejl jista' jkun edukattiv, soċjoloġiku u jista' jkun ħafna affarijiet.

IS-SUR SANDRO SPITERI: Aħna għandna l-kejl ta' studji internazzjonali.

Hemm studji internazzjonali li se jipprovdu kejl u jqabbluh ma' pajjiżi oħrajn u hemm l-auditing intern li jsir kull sena minn kull skola, fejn din tqabbel dak li rnexxilha tagħmel mal-pjanijiet tagħha stess.

Dawk il-pjanijiet huma bbażati fuq il-bilanċ bejn l-awditjar li tagħmel l-iskola u l-external review li jsir mid-dipartiment.

Id-Dipartiment, min-naħa tiegħu jkun qed jgħid lill-iskola: "Dak li qed tippjana u dak li rnexxilek tagħmel huwa veritier?"

"Meta tqabblu ma' fejn irridu naslu bħala pajjiż, qed nimxu lejn dik id-direzzjoni b'mod li huwa empowering u b'mod li huwa realistiku u sostenibbli?"

"Kif se nsibu dak il-bilanċ?".

IS-SUR RAY CAMILLERI: Nixtieq inwieġeb punt li ssemma qabel.

Naħseb li kieku wieħed kellu l-paċenzja jara kif se tiżvolġi l-presentation forsi kien ikun iktar konvint dwar x'inhuma verament l-għanijiet tagħna u fejn irridu naslu.

Naħseb li jekk wieħed jislet id-dokument u jifliħ sew, joħroġ ċar li fl-għanijiet ta' kull settur, mill-ewwel toħroġ il-filosofija ta' dan id-dokument.

Jekk inħarsu lejn pereżempju, l-għanijiet tas-settur tas-sekondarja, biex ma mmurx lura għal tal-primarja, naraw li, pereżempju, wieħed mill-għanijiet bażiċi huwa li l-istudenti jkunu kapaċi jiżviluppaw il-potenzjal tagħhom kollu.

L-ewwel punt li jissemma huwa li l-istudenti jiżviluppaw il-ħiliet personali u soċjali u nagħtu eżempji ta' x'inhuma dawn il-ħiliet personali u soċjali.

Jekk inħarsu lejn it-tieni punt, naraw li jissemmew il-morali u l-ispiritwalità, allura qegħdin nitkellmu fuq l-iżvilupp morali u spiritwali tal-istudenti.

THE CHAIRMAN: Ma rrid noffendi lil ħadd però ma jissodisfani xejn.

Is-suċċess li nixtieq nara jien huwa fil-kollettiviżmu u mhux fl-individwaliżmu.

Nifhem li anke s-sistema edukattiva preżenti ma tbiddel xejn minn dan għax kull sistema edukattiva li tatna, setgħet kienet kull sistema sportiva li tatna, dejjem ipproduċiet nies li jagħmlu suċċess għalihom infushom u jagħmlu suċċess mill-ħiliet tagħhom infushom, jiġifieri hemmhekk ma qrajtli xejn.

Ma rridx inkun spiritwali għalija nnifsi, inkella dik mhi spiritwalità xejn.

IS-SUR RAY CAMILLERI: Le mhux għalik innifsek.

Imissha nkitbet "ħiliet, imma biex tgawdi minnhom il-komunità".

Hemmhekk jeħtieġ li jkun hemm korrezzjoni.

Bħala riżultat ta' dan id-djalogu nipproponi emenda li ma' dak il-kliem jiġi miżjud "sabiex l-istudent illum ikun ċittadin iktar responsabbli fil-komunità".

Dik il-kelma nixtieq nara.

Li tgħidli, bħalma rajniha hawnhekk "active citizenship".

Intom forsi tiftakru li aħna ridna iktar minn active citizenship għax fil-fatt ridna responsible citizenship.

Intom qegħdin titkellmu, kif qal sewwa l-Onor.

Carmelo Abela, fuq il-kontenut.

Jiena ntrefajt mill-kontenut u qed inserraħ moħħi li intom l-aħjar tekniċi u li tafu x'se tagħmlu.

Qegħdin tgħidulna kif wasaltu biex tistqarru dak li se tagħmlu u jien kuntent, qed nafdakom.

Però, bħala politiku, minkejja li m'għandix ħjiel ta' kwalifika fil-qasam edukattiv bħalma għandkom intom, għandi r-responsabilità.

X'soċjetà qed nara llum?

Nistaqsikom jekk waqt dan il-proċess konsultattiv iddiskutejtux ma' fakultajiet oħra fl-istess Università ta' Malta, ma' soċjologi oħra u ma' nies responsabbli intellettwalment f'Malta.

Fil-każ nagħmluha flimkien – forsi f'Jannar li ġej jew agħtuna deadline fejn inġibu numru ta' speakers.

Nixtieq li kif għadkom fil-proċess konsultattiv, tiltaqgħu u tiddiskutu ma' fakultajiet differenti fl-Università ta' Malta, ma' soċjologi oħra u ma' nies responsabbli.

Din id-diskussjoni nistgħu nagħmluha flimkien billi nġibu lista ta' speakers u personalitajiet u nitkellmu b'mod miftuħ.

Irridu naraw x'tip ta' soċjetà se jkollna minn hawn u 15-il sena oħra.

Iż-żgħażagħ tal-lum, inklużi t-tfal tiegħi se jgħixu f'soċjetà ta' 15-il sena oħra.

Huma diġa' jiffurmaw parti mis-soċjetà tal-lum imma jridu jkunu programmati biex, anke permezz tal-moralità tagħhom, ikunu suċċess 15-il sena oħra.

Hawnhekk għandna eżempju ta' dan iż-żagħżugħ - kien maħsub mill-bieraħ biex ikun suċċess illum.

Jien inkwetat dwar x'tip ta' soċjetà, komunità u familji se jkollna.

Nixtieq ngħaddi kumment dwar il-Mosta.

Minn Mistoqsija Parlamentari rriżulta li kien hemm 70 student Mosti li daħlu l-Università u dan jagħmilni kburi.

Però ninkwieta li jkun hemm persuna mill-Mosta li l-weekend li għadda għamlet dak li għamlet biex turi kemm hi mdejjqa u kemm qiegħda tbati.

Jien inħoss responsabilità pubblika u politika li hemm persuna, li jiena bħala politiku m'iniex nagħmel li nista' biex nilħaqha.

Nixtieq inkun naf x'aħna nagħmlu u x'għandna nagħmlu biex ikollna caring society għal min għandu bżonn.

IS-SUR RAY CAMILLERI: Le ħadd mhu qed jgħid hekk.

THE CHAIRMAN: Dak li rrid nisma' jiena mhuwiex qiegħed ċar.

Hemm nuqqas kbir.

IS-SUR RAY CAMILLERI: Is-soċjetà li qed nistennew li se jkollna hija dik li inti sejjaħtilha caring - soċjetà li għandha a strong civic sense...

THE CHAIRMAN: Din hija s-soċjetà li qed tipprevedi li se jkollna jew li tixtieq li jkollna?

IS-SUR RAY CAMILLERI: Li nixtiequ li jkollna.

THE CHAIRMAN: Jiena nixtieq li jkolli a caring society u naħdem għaliha imma f'dan il-kurrikulu ma jidhirx ċar li dak li nkiteb se jwassal sabiex nipproduċu studenti li jkunu parti minn caring society.

IS-SUR RAY CAMILLERI: Għadna kif ħriġna draft syllabi tal-Form 1 li huma differenti minn dawk li kellna s'issa.

Aħna għandna studenti li l-kapaċità tagħhom tvarja minn estrem għal ieħor u f'dawn is-syllabi ħadna l-livelli tal-istudenti kollha, inklużi studenti li fil-passat konna ngħidulhom il-P Levels.

Dawn huma studenti li għandhom problemi psikoloġiċi u li mhumiex kapaċi jlaħħqu mal-kurrikulu normali.

Dan qed isir għaliex aħna nemmnu f'soċjetà ħanina u rridu nwettquha.

Din se titwettaq billi nsarrfu dak li hawn miktub f'dan id-dokument, fis-syllabi li se jintużaw ta' kuljum u fil-messaġġi li se nwasslu fl-iskejjel.

Fil-prattika meta inti qed tpoġġi l-istudenti kollha f'daqqa, ikun irnexxielek tilħaq wieħed mill-għanijiet ewlenin, mhux biss tal-kwalità tal-edukazzjoni jew tal-kapaċità tal-istudenti kollha, imma li verament qed twassalhom biex jgħixu flimkien b'mod konkret.

Qed tilħaq lil kulħadd.

THE CHAIRMAN: Dak li qed tgħid huwa tajjeb però mhuwiex ċar f'dak li hawn miktub.

Erġgħu duru dak li ktibtu u rranġawh ħalli l-għalliema, filwaqt li qegħdin jagħmlu dak kollu li qed tgħidu, ikunu jafu x'se jkun the end result.

Huwa importanti li l-prodott finali ta' dak li qed naħdmu għalih ikun miktub ċar.

PROF GRACE GRIMA: Qed naħdmu biex ikollna volontarjat kull sena bħala parti mill-edukazzjoni ta' kull student sabiex kull tifel u tifla jieħdu sehem f'attività volontarja wara l-ħin tal-iskola.

Hekk qed immorru lil hinn mil-lezzjonijiet, filwaqt li nżommu f'moħħna li l-ħin tal-iskola, għalkemm huwa sinifikanti, huwa dak li hu.

Fil-framework tagħna daħħalna ċertifikat fejn qed nagħtu valur lil ċerti kwalitajiet personali li s'issa qatt ma tniżżlu f'ċertifikati.

Qed niċċertifikaw attivitajiet li jsiru wara l-ħin tal-iskola u fil-mid-day break, inkluż xi sport li l-istudent ikun qed jagħmel għal saħħtu stess.

MICHAEL GONZI: Waħda mill-affarijiet li tinkwetani hija s-sehem tal-ġenituri f'dan kollu.

Iċ-Chairman qed isemmi l-ideal picture, fejn inti jkollok ċittadin tajjeb f'kollox.

Però xogħolkom jasal sal-kurrikulu.

Issa wara l-kurrikulu x'se jkun is-sehem tal-ġenituri?

FREDERICK AZZOPARDI: Nirreferi għall-introduzzjoni li għamlet Prof. Grima fejn qalet li l-viżjoni se tiġi introdotta f'tagħlim li jkun attiv, personalizzat u rilevanti għall-iskop tal-ħajja u tas-soċjetà in ġenerali.

Naħseb kieku nelaboraw fuq dawn il-punti, inkunu qed nilħqu l-iskop taż-żewġ naħat għaliex hekk joħorġu l-punti li qed jitlob iċ-Chairman.

CARMELO ABELA: Jiena se nara l-argument min-naħa tagħkom sinjuri.

Ma nistgħux nistennew soluzzjoni mis-sistema edukattiva tagħna meta ma nbiddlux is-sistema in ġenerali.

L-Onor.

Gonzi semma' il-ġenituri li huma parti importanti ħafna.

Però jekk aħna mmorru fid-dinja tax-xogħol x'qed insibu llum?

Qed insibu kompetizzjoni sħiħa u soċjetà individwalista għall-aħħar.

Jiġifieri tajjeb u ħażin is-soċjetà tagħna 'l hemm miexja.

Il-computer huwa xi ħaġa tajba u huwa invenzjoni grandjuża però minflok immur nilgħab logħba futbol u allura niltaqa' ma' oħrajn, qiegħed quddiem screen u għaddej f'dinja li miftuħa kemm trid però magħluq waħdi.

Illum ħafna mil-logħob tat-tfal saru individwali.

Allura ma nistgħux nistennew soluzzjoni minn qafas ta' kurrikulu biss.

Irid isir sforz kollettiv anke fid-dinja tax-xogħol.

Nifhem dak li semma s-Sur Camilleri dwar il-viżjoni.

Forsi hija ħolma tagħna li l-affarijiet isiru b'dan il-mod u tajjeb li naraw kif din il-viżjoni, din il-ħolma, se nwettquha fil-prattika.

Però finalment, jekk dan iseħħ, xorta ħa tibqa' l-problema l-oħra li kif l-istudenti ħarġu mill-proċess edukattiv, 25 sena, 30 sena, 50 sena oħra, dawn se jmorru f'dinja totalment differenti.

Rigward ir-realtà tal-ġenituri… Jekk it-tfal fl-iskola qed jimxu b'ċertu mentalità, imbagħad jiġu quddiemi u l-mara tiegħi u ngħidulhom li d-dinja mhijiex kif qed jghidulhom l-iskola, mela m'hemmx kollaborazzjoni mas-sistema edukattiva.

Aħna għandna sistema li ftit issibha f'postijiet oħrajn, fejn għandek bejn wieħed u ieħor 35% tal-istudenti ma jmorrux skejjel tal-Istat iżda jmorru tal-Knisja jew inkella Indipendenti.

Kien hemm bżonn li l-iskejjel tal-Knisja jew Indipendenti b'xi mod jew ieħor ibiddlu s-sistema kif konna nafuha sa sena ilu jew sa ftit żmien ilu sabiex isiru ċerti passi fl-iskejjel statali.

Jiena naħseb li dawk li jipprovdu l-edukazzjoni fil-livell mhux statali għarfu jagħmlu l-analiżi tagħhom u jaslu għall-konklużjonijiet tagħhom u llum qed naraw li l-iskejjel tal-Knisja qed ikollhom il-feeder schools tagħhom mill-Primarja għas-Sekondarja.

Filwaqt li naqbel mas-Sur Spiteri li din kienet issue importanti li kellha tissolva biex nagħmlu ċertu passi 'l quddiem, però forsi ma naqbilx ma' kif kif saru l-affarijiet.

Forsi jien fhimt ħażin jew interpretajt ħażin imma f'dan is-sens, li kieku ma mxewx dawn, ma stajniex nagħmlu passi oħrajn.

IS-SUR SANDRO SPITERI: It-teorija edukattiva tradizzjonali kienet tgħid li biex ikun hemm bidla fundamentali fis-settur edukattiv, irridu b'xi mod jew ieħor inneħħu jew inpoġġu fil-ġenb is-settur mhux statali.

Jekk tħares lejn id-draft curriculum tal-1997 qiegħda miktuba - l-idea kienet li biex jitranġa s-settur statali trid b'xi mod teħles minn din il-problema.

Il-bidla paradigmatika li saret huwa li rrealizzajna li fl-aħħar mill-aħħar il-kwistjoni mhux dik.

Il-kwistjoni hija li t-taħlita ta' familji hija tali li l-iskejjel tal-Gvern huma dejjem żvantaġġati.

Allura ħa nagħtu l-possibilità biex ikun hemm level playing field jew kważi level playing field għax xorta trid tapplika.

Is-settur indipendenti huwa żgħir imma mhux qed jaffettwa l-provision b'mod ġenerali u allura rridu noħolqu sistema fejn prattikament l-iskejjel kollha jaħdmu in mixed ability context jew f'setting context.

Dwar il-punt tal-Onor.

Vassallo, l-għażliet li qed jipproponi l-kurrikulu huma profondament umani imma ovvjament il-lingwaġġ huwa tekniku ħafna.

Meta aħna qed ngħidu li ħa nneħħu l-istreaming u li se jkun hemm mixed ability (kif diġa' ġara fil-primarja) u meta ngħidu li fis-sekondarja mhux ħa jibqa' distinzjoni bejn area secondary, Junior Lyceum u skejjel tal-Knisja, mhux qed nitkellmu biss fuq bidla amministrattiva, imma qed nitkellmu fuq bidla li tindirizza l-inġustizzji strutturali li għandhom għeruq kolonjali.

Minħabba li qed nindirizzaw dawn l-inġustizzji strutturali, qed inżidu l-value added f'termini ta' bidla fil-mentalità u sens ġdid ta' x'inhu l-irwol tiegħi fil-komunità.

THE CHAIRMAN: Però Sur Spiteri, jekk ħames snin oħra jkun hemm xi ħadd flokok, jew xi ħadd jaqra d-dokument konklussiv mingħajr ma jaqra dak li qed tgħid inti llum, mhuwiex se jkun jaf li l-iskop aħħari tiegħek kien li tasal għal din il-bidla għaliex id-dokument (nagħti eżempju b'paġna 63 tat-tieni dokument fejn jitkellem fuq l-iskejjel u l-ġenituri) huwa tajjeb mil-lat tekniku imma jonqos milli jgħid fejn se naslu jew x'irridu nagħmlu.

Ħa nagħti eżempju wieħed.

L-Onor.

Carmelo Abela qal li għandna soċjetà individwalistà u għada pitgħada tista' tkun iktar mil-lum.

Mingħajr m'għamilna ħafna studji soċjoloġiċi nistgħu naqblu fuq din il-kwistjoni.

Allura se jkollna qafas ta' kurrikulu li se jiġġieled l-individwaliżmu?

Jiena ngħid iva wara li smajt dak li għedt inti, Sur Spiteri u sħabek kollha.

Qegħdin nagħmlu bidla fis-sistema edukattiva sabiex neqirdu l-individwaliżmu.

Imma din il-kwistjoni mhijiex spelt out, jiġifieri din mhux qed ngħiduha.

Qegħdin nagħmlu bidla imma intom tant konxji mit-tajjeb li qegħdin tagħmlu between the lines, illi ma ktibtux id-destinazzjoni x'inhi u din ma toħroġx ċara mid-dokument.

Barra li ngħidu x'bidla rridu, hemm bżonn ngħidu fejn irridu naslu u din ma toħroġx.

Dak li qal l-ewwel is-Sur Camilleri naqbel miegħu però mhuwiex ċar.

Jekk se ndaħħal l-accounts fejn se nwassal?

Dan kollu ma joħroġx.

Aħna għandna dinja individwalista imma kif qegħdin niġġildulu l-individwaliżmu?

Erbat ijiem oħra l-individwaliżmu se jeqridna.

Hawn ma naqbilx għal kollox mal-Onor.

Abela għax ma nistax inqis li rrid nagħmel ħafna bidliet fil-qasam tax-xogħol.

Naqbel li rridu nirranġaw imma dak niddiskutuh xi darba mat-trade unions, mal-Ministeru u ma uffiċjali li għandhom x'jaqsmu mad-dinja tax-xogħol.

Illum qed niddiskutu l-qasam edukattiv u fuq dan qegħdin naqblu.

Mela la issa qegħdin nitkellmu dwar il-qasam edukattiv ejjew nikkonċentraw daqs li kieku ma jeżisti ħadd iktar ħlief in-nies tal-qasam edukattiv.

L-uffiċjali mill-Ministeru tal-Edukazzjoni qegħdin jifhmu f'liema perspettiva qegħdin jaħdmu.

Qegħdin jipproduċu nies li għada pitgħada jkunu kompatibbli mal-ħtieġa u mad-domanda tal-work force li se jkollna.

Din hija responsabilità enormi.

Aħna ma rridux naraw l-abilità biss f'dawn il-ħaddiema, iżda anke t-tip ta' mentalità li se jkollhom sabiex, għall-argument, niġġieldu kontra l-individwaliżmu.

MICHAEL GONZI: Jekk ix-xogħol jiddependi mill-interview u fl-interview għandek il-kompetizzjoni, dik kif tista' tneħħiha?

THE CHAIRMAN: M'intix se tneħħiha imma jien irrid niġi mgħallem kif niffaċċja l-kompetizzjoni u ma jaqbadnix stress waqt li jiena għandi l-kompetizzjoni tal-interview.

Il-kurrikulu se jneħħi l-istress minn fuqi waqt t-tfulija u ż-żgħożija tiegħi, avolja xorta jkun hemm xi element kompetittiv, però meta nasal biex noħroġ mill-iskola jew mill-Università se jippreparani biex inkun kapaċi nimmaniġġa l-kompetizzjoni u l-istress.

Jista' jkun li dak li qed nitlob jien mhuwiex kompatibbli mal-qasam edukattiv u ma jistax jinkiteb f'rapport li qed jitkellem fuq il-kurrikulu.

Hawn inbaxxi rasi u ngħid li għandkom raġun.

Imma jekk dak li qed nitlob jiena ma jistax ikun miktub hawnhekk, allura jrid ikollna dokument anness li jispjega l-viżjoni soċjali ta' x'avvanz se jsir fis-soċjetà tagħna b'dan il-kurrikulu.

Dan x'imkien irid ikun mitkub biex l-għalliema, il-kapijiet tal-iskejjel, il-kapijiet tal-kulleġġi, u anke l-purtinari tal-iskejjel li ma jistgħux jaqraw between the lines kif tistgħu tagħmlu intom, ikunu jafu x'se jkun the end result.

Grazzi.

MICHAEL GONZI: Xi żmien ilu kellna laqgħa tal-kumitat u kontu ġejtu, jidhirli quddiem l-Onor.

Kien intqal li l-problema tat-tfal hija li nofshom jirnexxu u nofshom ma jirnexxux.

Ir-raġunijiet huma varji, fosthom il-ġenituri.

F'dan il-kurrikulu dawk it-tfal li ma jirnexxux, qegħdin nattakawhom?

MS MICHELINE SCIBERRAS (Direttur Ġenerali - Directorate for Educational Services): Dan huwa draft curriculum u aħna qegħdin hawn biex nisimgħu l-feedback tagħkom u anke ta' stakeholders oħra u mbagħad fl-aħħar mill-aħħar jiġi ppubblikat.

Aħna kellna sistema edukattiva li ħalliet il-frott tagħha.

Jekk inti tħares lejn il-passat tagħna tara li kwalunkwe inizjattiva ħalliet il-frott tagħha, però d-diffikultajiet qegħdin hemm ukoll.

Il-kurrikulu għandu valur importanti għalija għaliex qed jeħodna minn a one size fits all system - u hekk kienet is-sistema edukattiva tagħna għax hekk kien hemm bżonn, fejn kienu joħorġu r-regoli tal-programmi edukattivi u kulħadd ried jiffittja f'dik is-sistema – għal aktar flessibilità.

Naraw differenza anke fin-nomenklatura "qafas ta' kurrikulu nazzjonali" u mhux "kurrikulu nazzjonali" għax huwa proprju qafas.

Meta inti għandek qafas, qisek għandek scaffolding quddiem binja fejn inti għandek il-frame work li jagħtik l-ispazju.

Qed jagħti l-flessibilità fl-iskejjel u flessibilità għaliex?

Għaliex hemm bżonn ta' flessibilità sabiex tindirizza l-bżonnijiet u l-potenzjal differenti tat-tfal u dan il-kurrikulu dan li qed jagħmel.

Il-kurrikulu huwa viżjoni, huwa qafas, mhuwiex preskrittiv u m'għandux ikun preskrittiv.

Għal iktar dettalji mbagħad ninżlu fis-syllabi, fil-lesson plans u fl-attivitajiet li jkun hemm fl-iskejjel.

Il-kurriklu jrid jagħti l-viżjoni u l-qafas.

Ma nistgħux naraw dan il-kurrikulu bħala l-unika ħolqa fir-riforma kollha tal-edukazzjoni għaliex għandna katina sħiħa ta' riformi fil-qasam edukattiv.

Dan il-kurrikulu jrid jimxi u rridu naqrawh id f'id ma' pereżempju s-servizzi ta' appoġġ li għandna fl-iskejjel.

Jien ukoll inkwetajt meta smajt dwar l-inċident li semma' l-Onor.

F'moħħi dejjem ngħid li ma nafx min għamlu dan l-att imma jista' jkun li hu tifel li huwa parti mill-iskejjel tagħna – 33,000 student li għandna fl-iskola tal-Istat jew 55,000 jekk inżidu n-non state sector.

Biex xi ħadd jasal li jagħmel hekk, xi tbatija u x'uġiegħ kien hemm fil-passat?

L-iskola x'responsabilità għandha biex dawn it-tfal nilħquhom?

Huwa għalhekk li qed nagħmlu dan l-investiment kollu.

Bdejna b'riżorsi umani għax hemmhekk trid tibda.

Jekk inti m'għandekx in-nies biex jgħinu, biex jagħtu s-servizz u biex jagħtu l-appoġġ, ma tistax tibni servizz.

F'dawn l-aħħar tlieta, erba' snin, żidna l-counsellors, is-social workers u għandna anke family workers - ħames persuni li jmorru fid-djar tat-tfal.

M'aħniex qed nibqgħu biss fl-iskejjel imma jekk għandna tifla li qed tkun assenti u ilha sentejn ma tersaq l-iskola, kull filgħodu jmorru fid-dar tagħha, jgħinu lill-ġenitur jew lill-ġenituri li jkunu qed jieħdu ħsiebha u naraw x'ġara biex din ma waslitx l-iskola.

Hemmhekk qed nibdew ikollna ċertu suċċessi għalkemm qatt mhu biżżejjed u dejjem irridu nimxu 'l quddiem.

Dan il-kurrikulu trid tarah mat-tibdil kollu l-ieħor li qed isir fil-qasam edukattiv - l-istruttura fiżika tal-iskola, l-equipment kollu li hemm fl-iskejjel u d-dinja teknoloġika li daħħalna fil-ħajja tat-tfal fl-iskola.

Dan il-kurrikulu ma rridux narawh bħala stand alone, qisu din hija s-soluzzjoni għad-diffikultajiet kollha li għandna.

Hemm diversi inizjattivi u miżuri oħrajn li jifformaw parti mill-viżjoni kollha.

Nixtieq insemmi l-aspett vokazzjonali għaliex ilu erba' ġimgħat li beda proġett pilota fis-sekondarja.

Għandna erba' kulleġġi fejn għandek l-ospitalità, l-engineering, l-IT, skejjel tal-Istat, tal-Knisja u anke l-Indipendenti fejn fil-livell ta' Form 3 l-istudent jista' jagħżel suġġett vokazzjonali bħala option.

Li qed ninsistu huwa li dawn is-suġġetti huma miftuħin għal kulħadd.

Mhumiex biss għat-tfal li mhumiex akkademikament kapaċi u li allura jmorru għat-trejqa vokazzjonali.

Le, kulħadd jista' jkollu kompetenza ta' kwalunkwe abilità.

Jista' jkollok kompetenzi akkademiċi u jista' jkollok kompetenzi vokazzjonali.

Din is-sistema bdejniha din is-sena stess.

CARMELO ABELA: Il-messaġġ li nixtieq ngħaddi u hawn naqbel miegħek, huwa li ma rridux nagħtu l-impressjoni li min jagħżel l-istream vokazzjonali hija option oħra.

Hija fuq l-istess livell.

GRACE GRIMA: L-Università aċċettathom daqs is-SEC biex it-tfal jidħlu l-Università.

CARMELO ABELA: Jiġifieri dak huwa l-messaġġ għax ħafna drabi meta nitkellmu b'mod komuni, il-common people jgħidulek isma' ibagħtu n-naħa l-oħra għax mhux tajjeb għal hekk - qisu speċi ta' dumping area!

GRACE GRIMA: Infatti għalhekk suġġett wieħed vokazzjonali u ieħor milli kien hemm.

CARMELO ABELA: Qed nagħmel dan il-punt biex anke aħna li m'aħniex esperti fil-qasam edukattiv, noqogħdu attenti kif nużaw id-diskors u nwasslu l-messaġġ lit-tfal li forsi diġa' jħossu li ċertu livell ta' edukazzjoni mhux għalihom, però għandhom ħiliet oħrajn u allura nħeġġuhom mill-ewwel.

Suġġeriment li forsi tistgħu tieħdu into consideration, sakemm mhux diġa' qed isir, huwa li l-MCAST jagħti s-sehem tiegħu fil-livell sekondarju ħalli l-istudenti ngħaddulhom il-messaġġ li mhux sempliċiment għażlu suġġett minflok ieħor, imma dan huwa biss il-bidu biex wara 16-il sena jkomplu jispeċjalizzaw fl-MCAST.

Nitlobkom tiskużawni għax qiegħed tlett kwarti tard għal laqgħa oħra.

GRACE GRIMA: Inkomplu daqxejn fuq dan il-punt għax importanti.

Sistema li nbidlet hija li f'kull suġġett inti tista' tagħmel ċertu modules.

Dawn il-modules għażilnihom ma' the receiving institutions biex mhux x'ħin it-tfal imorru l-Università jew l-MCAST jgħidulhom li dak li għamlu fis-sekondarja ma jgħoddx.

Sar arranġament anke mas-senat tal-Università, fejn student, biex jidħol irid ikollu l-Ingliż, il-Malti, il-Matematika, is-suġġett tax-Xjenza u tnejn oħra - jekk għamilt suġġett vokazzjonali, jista' jkun wieħed minn dawn iż-żewġ suġġetti.

Dan sar biex naqtgħu l-element tas-selettività u allura mhux għax għamilt suġġett vokazzjonali mela inti diġa' ħadt id-deċiżjoni li tmur l-MCAST.

Għandek għażla li jew tmur l-MCAST jew tmur l-Università.

Hija l-ewwel darba li dawn is-suġġetti ġew aċċettati.

Nixtieq inwieġeb daqxejn fuq dan l-element tas-soċjetà.

Jiena kont involuta direttament fir-riċerka ta' transizzjoni bejn il-Primarja u s-Sekondarja.

Fis-soċjetà Maltija it was taken as a given li inti tagħżel skont l-abbilità.

L-istreaming u s-selectivity fl-imħuħ ta' ħafna nies kienu a normal way of life u min isemmi għax iż-żwiemel tat-tiġrija u min isemmi għax hekk u min isemmi għax hekk.

Għalija l-iktar bidla li tista' tirnexxi b'dan il-kurrikulu hija li nitgħallmu ngħixu flimkien bħala komunità.

Li ħadd m'għandu poter iktar minn ħaddieħor għax għandu iktar jew inqas minn xi ħaġa imma rridu ngħixu f'komunità.

Din kif se jipprova jagħmilha l-kurrikulu?

Se ssir b'diversi modi però li hu żgur hu li fiċ-ċentru ta' kollox hemm it-tfal.

Is-sistema edukattiva tagħna ma kenitx hekk s'issa.

Tant konna mmexxijin miċ-ċertifikati u mis-syllabi li jekk tifel ma kienx ilaħħaq, il-problema kien it-tifel, jew il-familja minn fejn ġew jew it-teacher tas-sena l-oħra, jew il-kindergarten assistant imma mhux is-sistema.

Permezz ta' din is-sistema ta' livelli qed nipprovaw inneħħu l-mentalità tal-pass u l-fail ta' min irnexxa u ta' min falla.

Il-ħajja edukattiva hija proċess, hija mixja, min jgħaġġel mod u min jimxi pass ieħor, imma f'kull livell għandek x'tiċċelebra, f'kull livell għandek fejn timxi għal livell iktar 'il quddiem.

B'hekk hemm l-għaxar livelli li qed nipproponu u dawn jinkludu anke t-tfal li s'issa konna ngħidu li għandhom bżonn kurrikulu differenti, għaliex hi x'inhi l-attainment tiegħek, f'ċertu livell inti parti minn dik is-soċjetà, ta' dik is-sena, ta' dik il-klassi.

Qed nipprova nwieġeb b'mod dirett lejn fejn se naslu.

L-edukazzjoni mhijiex is-suġġetti biss.

L-element ta' individwaliżmu ġie minħabba s-soċjetà Maltija u aktar minn hekk dejjem kienet tenfasizza fuq ċerti affarijiet.

Illum anke fuq livell Ewropew, nitkellmu fuq is-soft skills, nitkellmu fuq il-learning to learn, jiġifieri kulħadd qiegħed jagħraf l-importanza ta' affarijiet oħra barra s-suġġetti u għalhekk fiċ-ċertifikat it-tfal qed jiġu assessjati fuq il-kwalitajiet personali tagħhom: kemm taħdem ma' ħaddieħor, kemm tieħu inizjattiva, kemm timxi mar-regoli tal-iskola.

Dawn kollha importanti għas-soċjetà li nixtiequ naraw.

S'issa bis-sistema li kellna, jekk għaddejt mill-eżami tal-Junior Lyceum, tal-common entrance, qisek student komplut u bil-kontra, jekk m'għaddejtx minn suġġett wieħed qisek m'intix membru tas-soċjetà komplut.

B'dan il-kurrikulu u bir-riforma li għaddejjin biha, fl-opinjoni tiegħi din hi l-ikbar bidla li qed jipprova jagħmel il-kurrikulu.

THE CHAIRMAN: Tajjeb, jiġifieri l-għarfien qiegħed hemm.

Imma fid-dokument ma joħroġx.

Intom l-edukaturi u jien qatt mhu se nidħol fiż-żarbun tagħkom imma qed nipprova ndaħħal lilkom fiż-żarbun tiegħi.

Qed nieħu dokument Nru. 2 u nara l-involviment tal-ġenituri u tal-komunità.

Ippermettuli ngħid li x'ħin niġi biex naqraha, naraha xotta: "It-tagħlim għandu jingħata f'kuntest, fl-ambitu tal-komunità tal-madwar il-fruntieri tagħha jmorru lil hinn mill-ambjent immedjat tal-iskola.

L-istrutturi edukattivi formali."

Qed naqra paġna 62 imbagħad nkompli 63. "l-istrutturi formali għandhom ikunu sensittivi u jirrispondu għar-realtajiet u l-opportunitajiet tal-ambjent ta' dawk li jkunu qed jitgħallmu."

Tajjeb mitfuħ fuq dak li qed jitgħallem.

"Barra minn hekk il-komunità (il-ġenituri, negozju, l-industrija, u l-Kunsill Lokali) l-istudenti jinteraġġixxu fi ħdan....".

Nixtieq li nużaw kelma Maltija isbaħ.

Qed tgħidu "jinteraġixxu", fil-każ ikkoreġuni jekk m'iniex naqraha sewwa.

Hekk hawn miktub "to interact" imma hemmhekk qegħdin nitilfu kollox għax qegħdin nużaw kelma li hija naħseb mill-E Learning u m'aħniex qegħdin nuru x'irridu.

Fejn qegħdin nuru x'irridu qegħdin nużaw kelma xotta u astratta wisq, li lanqas għandha oriġini Maltija.

"Għandha tagħraf il-funzjoni ewlenija tagħha li tinvesti f'edukazzjoni ta' kwalità għolja u tippromovija".

Qegħdin nippromwovu xi ħaġa, kunċett wiesgħa li bil-kemm kemm qegħdin nifhmu x'inhi.

"Din it-taqsima tiddiskuti l-ewwel il-funzjoni tat-trobbija tat-tfal imbagħad il-funzjoni tal-komunità, fit-tagħlim tal-iskola."

Hija xotta għaliex irridu nżidu l-element politiku u allura x'se jkun l-involviment tal-komunità u taċ-ċittadin li llum għadu student?

Jiena nixtieqha u se nibqa' nitlobha għax hija nieqsa.

L-ewwel kont qed nara, tajjeb ħafna, l-edukazzjoni għall-iżvilupp sostenibbli, paġna 64, "jiżviluppa ċittadini li jeżerċitaw id-drittijiet u responsabilitajiet tagħhom f'livell lokali, nazzjonali, globali" etc. Irridu nagħtu spazju, iktar food for thought u iktar għarfien biex min ma jkunx parti minnkom u jaqbad dan id-dokument, irid jara l-informazzjoni li għandkom intom miktuba hawn.

Il-user li xi darba se jħares lejh irid ikun jaf l-iskop aħħari tiegħu x'inhu.

L-għalliem irid ikun jaf f'liema sitwazzjoni qed jaħdem, għalfejn qed jaħdem u l-valuri tiegħu x'inhuma.

Pereżempju, kien hemm ukoll fuq ir-reliġjon.

Rajt il-kapitlu li mhux se ngħallem reliġjon imma se ngħallem etika.

Meta se ngħallmu reliġjon, se naqblu liema huma s-sett ta' valuri universali li se nitkellmu dwarhom?

Hawnhekk hawn paċi, klemenza, innoċenza… se nagħżlu liema huma dawk l-erba' settijiet ta' valuri li kemm jekk inti Mawmettan, kemm jekk inti Protestant, kemm jekk inti Kattoliku, kemm jekk tmur l-iskola ta' San Pawl il-Baħar fejn hemm xi 40 lingwa u kultura differenti, se jkunu universali għal kulħadd?

Jekk it-teacher huwa Malti Ateu, kif se nobbligah jgħallem ir-religion?

Imma qed jitkellem fuq element ta' valur li huwa universali, li fih element uman.

Se mai jekk xi darba l-istudent se jkollu għalliem li se jgħallmu l-fidi Kattolika fl-ispiritwalità tagħha, se jkun qed jieħu value added fuq dak li huwa l-valur uman, għax m'hemm l-ebda valur uman li mhux valur nisrani, u m'hemm l-ebda valur nisrani li mhuwiex valur uman.

Jekk nieħdu mill-perspettiva Kattolika nisranija, se nagħti value added lil dak li huwa uman, mhu ħa nnaqqaslu xejn minn dak li huwa uman.

Allura liema huma dawn il-valuri umani li se nkun qiegħed nisħaq fuqhom?

Qed nagħmel hekk għaliex ladarba r-rapport jiġi finalizzat u jkun irid jidderiġi, irid ikun fih l-informazzjoni kollha li hemm bżonn.

Kull ma jonqsu huwa ftit kliem ma' dak li hemm imma dak il-ftit kliem irid jagħti d-direzzjoni.

Nixtieq nagħti l-aħħar riflessjoni.

Jiena naħseb li qatt ma kien hawn Ministeru tal-Edukazzjoni u Ministeru tal-Politika Soċjali flimkien.

Qatt daqs illum ma kien hemm responsabilità doppja fejn il-Gvern għaraf jgħaqqad żewġ responsabilitajiet enormi, jiġifieri tridu u ma tridux intom parti minn responsabilità ikbar f'dan il-Ministeru.

Meta bdejtu dan ix-xogħol kellkom destinazzjoni mod u issa għandkom resonsabilità politika iktar wiesgħa.

Aħna ma nindaħlux fil-qasam professjonali tagħkom però bħala president ta' dan il-kumitat irrid nitkellem b'responsabilità.

Aħna nisimgħu ħafna.

Napprezzaw ħafna il-ħin li qed taqsmu magħna u nirringrazzjawkom talli qegħdin tagħmlu din il-konsultazzjoni pubblika, li qegħdin tinvolvuna u tisimgħuna.

Ma nistgħux ma nirreaġixxux b'dan il-mod għax din ir-reazzjoni nbniet ġo fina u bnewilna dawk li s-soltu jpoġġu bilqiegħda minn flokkom.

Jiena fl-għaxar snin li kont Segretarju Parlamentari ma kellix dan is-sens ta' responsabilità li għandi llum għax kelli sens ta' responsabilità ieħor.

Kont naġixxi differenti.

Wara li smajna dak li kellkom xi tgħidulna, nerġa' ngħidilkom li għada ngħaddulkom ir-rapport fuq il-faqar.

Waħda mill-proposti hi dik li qegħdin twettqu, jiġifieri li f'depressed areas fejn għandek ċertu falliment ta’ studenti mill-iskola, għandna noħorġu ‘l barra mill-iskola u naraw it-tfal xi ħteġijiet għandhom.

Issa f’ċerti lokalitajiet hemm problema iktar minn hekk.

J’alla din it-tip ta’ ħidma f’dan il-kurrikulu tagħtuha saħħa ikbar għax dak huwa l-mezz kif aħna nnaqqsu l-illitteriżmu mit-tfal li qegħdin joħorġu mill-iskola ma jafux jiktbu u jaqraw.

Dik hi l-problema u mhux li m’aħniex ninvestu fl-iskejjel.

Jekk hawn sħabi d-deputati li jixtiequ jagħmlu l-kummenti tagħhom inħalli f’idejhom.

FREDERICK AZZOPARDI: Kumment fuq dan li qed tgħid inti, jiena issa qed nara paġna 25 tad-dokument Nru. 2 fejn hemm relazzjoni u spegazzjoni fuq pereżempju studenti li huma kapaċi jsostnu ċ-ċansijiet tagħhom fid-dinja tax-xogħol.

Tissemma' l-innovazzjoni u l-intraprenditorija, il-ħila li jaħdmu bil-qalb, l-immobilità, eċċ u mbagħad għandek studenti li huma ċittadini impenjati, jirrispettaw id-diversità.

Li qed nara hu li m'aħniex qegħdin nassoċjaw il-punti ma' xulxin - kulma trid hu ftit iktar spjegazzjoni għax referenza għalihom diġa' hemm.

Dawn il-punti li semma l-President qegħdin hawn f'paġna 25, pereżempju, li jaħdmu għat-tisħiħ ta' koeżjoni soċjali u jiżguraw ġustizzja soċjali.

Hemm referenza għalihom imma hemm bżonn ta' ftit iktar spjegazzjoni u li wieħed jelabora iktar fuqhom.

THE CHAIRMAN: B'riżultat ta' dan l-eżerċizzju ta' konsultazzjoni aħna nirrikonoxxu l-isforzi kollha li qegħdin isiru bl-iktar mod pożittiv.

Dawn huma metodi li fil-fehma tagħna se jservu ta' pass 'il quddiem biex fuq livell soċjali niġġieldu kontra waħda mill-iktar mardiet qerrieda li hija l-individwaliżmu.

Il-mod ta' kif l-istudenti tagħna se jiġu mgħallma huwa mudell fejn hemm iktar kooperazzjoni milli hemm ġlieda għas-suċċess individwali.

Hemmhekk hemm metodi tajbin li huma bidla radikali minn dak li aħna drajna fih.

Nixtiequ nitolbu mhux li jkunu emendati dawn l-erba' rapporti iżda li jiżdied booklet fejn tittieħed informazzjoni mir-rapporti sabiex nuru l-input fuq livell soċjali u x'benefiċċji se jkollha s-soċjetà ta' għada permezz ta' dan il-kurrikulu.

Irridu naraw x'se jkun il-prodott finali għall-ġenituri, għall-politiċi, għall-għalliema li se jkunu qegħdin jieħdu sehem u jagħmlu realtà b'dawn il-bidliet kollha.

Aħna nemmnu li kieku jkun hemm dokument ta' ftit paġni li jieħu informazzjoni li diġa' qiegħda hawnhekk, jiġborha b'mod iktar ċar u jisħaq fuqha, il-viżjoni tal-kurrikulu tkun iktar ċara u l-imġieba korretta li nixtiequ li naraw fiż-żgħażagħ tagħna li għada pitgħada se jkunu ċ-ċittadini ta' dan il-pajjiż toħroġ iktar ċara wkoll.

Mhux għax mhux qiegħda hemm imma tkun iktar evidenti u allura lis-soċjetà Maltija nkunu nistgħu ngħidulha l-bidla fejn irridu naslu biha: ċittadin iktar komplut, ċittadin iktar impenjat fil-komunità tiegħu, ċittadin aktar responsabbli miegħu nnifsu u lejn dawk li se jkunu qegħdin jgħixu miegħu u allura ċittadin li jkun jimpurtah iktar mill-ħtiġijiet tal-oħrajn.

Inkunu nistgħu noħolqu sens ta' responsabilità fl-istudenti, fl-għalliema ħalli jifhmu eżatt dan il-kurrikulu xi jfisser u anki fil-ġenituri ħalli jkunu jistgħu jibnu l-karattru tat-tfal tagħhom.

Ma nistgħux inġibu t-tfal fid-dinja u mbagħad inħalluhom jittrabbew waħedhom, inkella xi darba jkun hawn xi riots bħalma kien hemm l-Ingilterra u l-Prim Ministru ta' Malta jispiċċa jitkellem kif tkellmu l-mexxejja Ingliżi meta bdew jgħidu li kellhom żbalji hawn u żbalji hemm però mbagħad ikun tard wisq.

Allura ejja nevitaw li jiġru dawn l-affarijiet billi l-ħafna tajjeb li għandna noħorġuh fil-beraħ.

Mela nerġgħu niltaqgħu għada.

Grazzi.

Fid-9:12 p.m., id-diskussjoni fuq is-suġġett ġiet konkluża.


KUMITAT PERMANENTI DWAR L-AFFARIJIET SOĊJALI

IL-ĦDAX-IL PARLAMENT

LAQGĦA NRU 114

It-Tlieta, 18 ta' Ottubru, 2011

Il-Kumitat Permanenti dwar l-Affarijiet Soċjali ltaqa' fil-Palazz, il-Belt Valletta, fis-7:30 p.m.

L-Onor Edwin Vassallo, President tal-Kumitat, ippresieda.

PREŻENTI: L-Onor.

Il-President tal-Kumitat qal it-talba.

IlMinuti tal-Laqgħa Nru. 113 li saret it-Tnejn 17 ta' Ottubru 2011, ġew konfermati.

Il-Qafas tal-Kurrikulu Nazzjonali 2011.

Preżentazzjoni mill-Prof Grace Grima, Direttur Ġenerali għall-Kwalità u Standards fl-Edukazzjoni.

L-Onor Edwin Vassallo, stieden lill-Professur Grace Grima, Direttur Ġenerali għall-Kwalità u Standards fl-Edukazzjoni biex tagħti preżentazzjoni fuq is-suġġett.

Il-Professur Grima ppreżentat lill-Kumitat:

Dok 146 Towards a Quality Education for All – Preżentazzjoni.

Dok 147 L-Edukazzjoni tal-Ġejjieni ta' Uliedek – Gwida għall-Ġenituri

Flimkien ma' Prof Grima kien hemm preżenti wkoll is-Sinj Micheline Sciberras - Direttur Ġenerali, is-Sur Horace Caruana - Prinċipal, is-Sur Ray Camilleri - Direttur Kurrikulu, is-Sur Sandro Spiteri - Direttur Quality Assurance, s-Sinj.

Bernie Mizzi u s-Sur Joe Buttigieg.

Wara kien hemm diskussjoni.

Fid-9:12 pm, id-diskussjoni fuq is-suġġett ġiet konkluża.

SKRIVANA TALKUMITAT

PRESIDENT TALKUMITAT

Proceedings, agenda, minutes and transcripts of the parliamentary committees docx


IL-ĦDAX-IL PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR IX-XOGĦOL TAL-KAMRA

AVVIŻ

Laqgħa Nru. 43

L-Erbgħa, 19 ta' Ottubru 2011 fis-6.30 pm

L-iSpeaker, President tal-Kumitat Permanenti dwar ix-Xogħol tal-Kamra, javża li l-Kumitat se jiltaqa' nhar l-Erbgħa, 19 ta' Ottubru 2011 fis-6.30 pm fil-Kamra tal-Kumitati fil-Palazz il-Belt, b'din l-aġenda:

Xogħol tal-Kamra.

Affarijiet Oħra.

19 ta' Ottubru 2011 SKRIVAN TAL-KAMRA


IL-ĦDAX-IL PARLAMENT

LAQGĦA NRU.

L-Erbgħa, 19 ta' Ottubru 2011

Il-Kumitat Permanenti dwar ix-Xogħol tal-Kamra ltaqa' fil-Palazz, il-Belt Valletta, fis-7.00 pm.

PREŻENTI

Il-Viċi Prim Ministru u Ministru tal-Affarijiet Barranin, l-Onor David Agius u l-Onor Joe Mizzi.

Il-minuti tal-laqgħa Nru 42 li saret fit-28 ta' Settembru 2011 kienu konfermati.

XOGĦOL TAL-KAMRA

Il-Viċi Prim Ministru u Ministru tal-Affarijiet Barranin informa lill-kumitat li l-ħsieb tal-Gvern kien li fl-24 u l-25 ta' Ottubru 2011 il-Kamra tiddiskuti l-Abbozz ta' Liġi li jemenda diversi liġijiet li għandhom x'jaqsmu ma' materji dwar id-diżabilità (Abbozz Nru 85), l-Abbozz ta' Liġi dwar il-Kummissarju tat-Taxxi (Abbozz Nru 78) u l-Abbozz ta' Abbozz ta' Liġi li jemenda l-Att dwar il-Gwardjani Privati u Lokali (Abbozz Nru 88).

Il-kumitat irrefera għall-Abbozz ta' Liġi li jemenda l-Att dwar is-Sigurtà Soċjali (Abbozz Nru 84) li kellu l-Messaġġ tal-President u għaldaqstant, l-stadju ta' kumitat kien meħtieġ li jsir fil-Kamra kollha.

L-Onor Joe Mizzi informa l-kumitat li kellu jagħti risposta jekk l-istadju ta' kumitat ta' dan l-abbozz ta' liġi setax isir fil-Kumitat Permanenti għall-Konsiderazzjoni ta' Abbozzi ta' Liġi.

Il-Viċi Prim Ministru u Ministru tal-Affarijiet Barranin ta avviż li kellu jiġi ppubblikat abbozz ta' liġi dwar id-dħul ta' Malta fil-Fond Monetarju Internazzjonali.

Il-kumitat qabel li l-mozzjoni dwar is-sistema tat-trasport pubbliku ppreżentata mill-Onor Joseph Sammut, kellha tiġi diskussa fuq żewġ seduti, filgħodu u filgħaxija, il-Ġimgħa, 4 ta' Novembru 2011, bil-proviso li f'każ li l-Kunsill Ewropew ikun se jiltaqa' b'urġenza minħabba l-kriżi ekonomika, dakinhar, il-mozzjoni dwar it-trasport pubbliku tiġi diskussa s-Sibt, 5 ta' Novemberu 2011.

Il-kumitat qabel li l-ħin tas-seduta ta' filgħaxija tibda fit-3.00pm, bil-votazzjoni tittieħed fit-8.00 pm.

Il-kumitat irrefera għall-mozzjoni tal-Onor Justyne Caruana biex il-Qorti Superjuri jkollha Imħallef sedenti għal Għawdex fil-Qorti ta' Għawdex u l-mozzjoni tal-Onor Anglu Farrugia dwar ir-Regolamenti dwar il-Kuntratti Pubbliċi.

L-Onor Joe Mizzi qal li l-mozzjoni tal-Onor Anġlu Farrugia kienet ilha pendenti u kellha tiġi deċisa data fissa meta kienet se tiġi diskussa.

Il-Viċi Prim Ministru u Minsitru tal-Affarijiet Barranin informa lill-Kumitat li l-budget kien se jiġi ppreżentat fil-Parlament it-Tnejn, 14 ta' Novembru 2011 u li l-iskeda tad-dibattiti kienet se titqassam fil-ġranet ta' wara.

AFFARIJIET OĦRA

L-iSpeaker ta informazzjoni dwar żjara li delegazzjoni parlamentari mmexxija minnu għamlet fl-Awstralja fil-bidu ta' Ottubru 2011.

Rapport dettaljat taż-żjara kellu jiġi ppreżentat lill-kumitat aktar 'il quddiem.

L-iSpeaker ippreżenta lill-kumitat Memorandum of Understanding li sar bejn il-Parlament Malti u l-European Public Law Organisation (EPLO).

Permezz ta' dan il-memorandum of understanding, kienet se tibda tiġi organizzata laqgħa annwali f'Malta fil-bini tal-Parlament.

L-iSpeaker irrefera għas-seduta parlamentari li kellha tinżamm fil-bidu ta' Novembru biex tikkommemora d-90 sena ta' Parlament Malti mill-għoti tal-Kostituzzjoni Amery-Milner fl-1921.

Il-kumitat qabel li din is-seduta kommemorattiva ssir fis-Sala tal-Arazzi, li jiġu mistiedna former Speakers u l-membri fil-Bureau tal-Assoċjazzjoni ta' former Members u li matul din is-seduta jkun hemm diskorsi mill-Prim Ministru, mill-Kap tal-Oppożizzjoni, bl-għeluq mill-iSpeaker.

Il-kumitat qabel ukoll li s-seduta, li tinżamm jew fl-1 jew fit-2 ta' Novembru, tiġi mxandra b'mod dirett mill-Public Broadcasting Services, bi stazzjonijiet oħra jieħdu feeds jekk jintalbu.

Ingħata wkoll il-permess li jittieħdu ritratti għal ftit minuti fil-bidu tad-diskors ta' kull kelliem.

Fis-7.30 pm il-kumitat aġġorna għal data li kellha tiġi komunikata aktar tard.

SKRIVAN TAL-KAMRA